Κανονισμός (ΕΚ) αριθ. 2146/2001 της Επιτροπής

της 31ης Οκτωβρίου 2001

για την τροποποίηση του κανονισμού (ΕΚ) αριθ. 1121/2001 για τον καθορισμό των συντελεστών προσαρμογής που θα εφαρμοστούν στην ποσότητα αναφοράς κάθε παραδοσιακού εμπορευομένου στο πλαίσιο των δασμολογικών ποσοστώσεων κατά την εισαγωγή μπανανών και την παρέκκλιση από τον κανονισμό (ΕΚ) αριθ. 896/2001 όσον αφορά την υποβολή νέων αιτήσεων πιστοποιητικών εισαγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 216/2001(2), και ιδίως το άρθρο 20,

τον κανονισμό (ΕΚ) αριθ. 896/2001 της Επιτροπής, της 7ης Μαΐου 2001, για λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου όσον αφορά το καθεστώς εισαγωγής μπανανών στην Κοινότητα(3), όπως τροποποιήθηκε με τον κανονισμό (ΕΚ) αριθ. 1613/2001(4), και ιδίως το άρθρο 5 παράγραφος 2,

Εκτιμώντας τα ακόλουθα:

(1) Κατ' εφαρμογή του άρθρου 5 παράγραφος 1 του κανονισμού (ΕΚ) αριθ. 896/2001, η Επιτροπή από τον κανονισμό (ΕΚ) αριθ. 1121/2001(5), όπως τροποποιήθηκε από τον κανονισμό (ΕΚ) αριθ. 1603/2001(6), όρισε συντελεστή προσαρμογής που θα πρέπει να εφαρμοστεί στην ποσότητα αναφοράς κάθε εμπορευομένου για καθεμία από τις δύο κατηγορίες των παραδοσιακών εμπορευομένων, λαμβάνοντας υπόψη τις ανακοινώσεις που πραγματοποιούνται από τα κράτη μέλη για το συνολικό όγκο των ποσοτήτων αναφοράς των παραδοσιακών εμπορευομένων Α/Β και των παραδοσιακών εμπορευομένων Γ.

(2) Από μεταγενέστερη ανακοίνωση ενός κράτους μέλους προέκυψε ότι το σύνολο των ποσοτήτων αναφοράς για τους παραδοσιακούς εμπορευόμενους για τη δασμολογική ποσόστωση Γ ανέρχεται σε 716609 τόνους. Συνεπώς, πρέπει να τροποποιηθεί ο συντελεστής προσαρμογής που θα εφαρμοστεί στις ποσότητες αναφοράς κάθε παραδοσιακού εμπορευομένου Γ.

(3) Ως εκ τούτου, πρέπει να τροποποιηθεί ο κανονισμός (ΕΚ) αριθ. 1121/2001 αναλόγως.

(4) Κρίνεται σκόπιμο, επίσης, να δοθεί η δυνατότητα στους παραδοσιακούς εμπορευόμενους Γ να υποβάλουν νέες αιτήσεις πιστοποιητικών εισαγωγής στο πλαίσιο του τέταρτου τριμήνου 2001, λαμβανομένης υπόψη της αύξησης της ποσότητας αναφοράς τους.

(5) Οι διατάξεις του παρόντος κανονισμού πρέπει να αρχίσουν να ισχύουν αμέσως, λαμβανομένων υπόψη των καθορισμένων προθεσμιών για την υποβολή νέων αιτήσεων πιστοποιητικών εισαγωγής.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανανών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΚ) αριθ. 1121/2001, ο συντελεστής προσαρμογής που θα εφαρμοστεί για κάθε παραδοσιακό εμπορευόμενο Γ αντικαθίσταται από τον συντελεστή προσαρμογής 0,98449.

Άρθρο 2

Οι αρμόδιες αρχές των κρατών μελών κοινοποιούν στους ενδιαφερόμενους εμπορευόμενους την προσαρμοσμένη ποσότητα αναφοράς κατ' εφαρμογή του άρθρου 1, το αργότερο στις 14 Νοεμβρίου 2001.

Άρθρο 3

Κατά παρέκκλιση από το άρθρο 15 παράγραφος 1 του κανονισμού (ΕΚ) αριθ. 896/2001 και για το τέταρτο τρίμηνο του έτους 2001, κάθε παραδοσιακός εμπορευόμενος Γ μπορεί να υποβάλει νέες αιτήσεις πιστοποιητικών εισαγωγής στο πλαίσιο της δασμολογικής ποσόστωσης Γ, από τις 19 μέχρι τις 23 Νοεμβρίου 2001.

Οι αρμόδιες εθνικές αρχές εκδίδουν τα πιστοποιητικά εισαγωγής το αργότερο στις 30 Νοεμβρίου 2001. Η διάρκεια ισχύος των πιστοποιητικών αυτών λήγει στις 7 Ιανουαρίου 2002.

Οι αρμόδιες αρχές ανακοινώνουν στην Επιτροπή τις ποσότητες που αποτελούν αντικείμενο των αιτήσεων πιστοποιητικών, εντός δύο εργάσιμων ημερών μετά το τέλος της περιόδου υποβολής των αιτήσεων.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Οκτωβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 31 της 2.2.2001, σ. 2.

(3) ΕΕ L 126 της 8.5.2001, σ. 6.

(4) ΕΕ L 214 της 8.8.2001, σ. 19.

(5) ΕΕ L 153 της 8.6.2001, σ. 12.

(6) ΕΕ L 211 της 4.8.2001, σ. 22.